text: Dilettant kan få tilflyttere til at føle sig hjemme
  02 marts 2017 kl. 19.38
  Engang havde hver by sit forsamlingshus – og her blev der spillet dilettant. Sådan er det ikke mere. Men dilettant kan være med til at redde landsbyerne.
  I Nustrup i Sønderjylland genoplivede de dilettanten for 20 år siden. Lørdag aften spiller de forestillingen ”Der må være en ud-kant”.  Der er dog kun solgt 100 billetter til byens ca. 500 indbyggere, så det bliver kun til én forestilling.
  Verner Graasbøl flyttede til Nustrup for fire år siden. Han er kommet med i arbejdet med forestillingen. Og han glæder sig til hver torsdag aften.
  Dilettant kan være med til at redde de små samfund. Karsten Gram, næstformand i Landsbyernes Fællesråd, noterer, at tilflyttere bliver knyttet til lokalsamfundet.
  - Når de kan grine sammen en aften om ugen, kan de også arbejde sammen om andre udviklingsprojekter.  Og de vil være mere villige til at melde sig som frivillige.
  
  